钦定古今图书集成/历象汇编/庶征典/第173卷 > 《管窥辑要》 > 《羊占》
## 钦定古今图书集成/历象汇编/庶征典/第173卷 > 《管窥辑要》 > 《羊占》

羊生子，一首两口，其年不熟，民饥。流羊多头，臣不祇
主命，刻剥百姓。羊生四耳，目在腋下，是谓羊孽，其地
有自王者。羊生子，无后足，先吉后凶；无前足，先忧后
悦。

羊生犬，国被外贼。羊生马，天下起兵。

有如羊自空陨而入地中，其地大旱。

周

### 敬王 年鲁穿井得虫若羊

按《春秋》不书。　按《汉书五行志》，“《史记》，鲁定公时，季桓
子穿井得土，缶，中得虫若羊。近羊祸也。羊者，地上之
物，幽于土中，象定公不用孔子而听季氏，暗昧不明
之应也。”一曰，羊去野外而拘土缶者，象鲁君失其所
而拘于季氏，季氏亦将拘于家臣也。是岁，季氏家臣
阳虎囚季桓子。后三年，阳虎劫公伐孟氏，兵败，窃宝
玉《大弓》而出，亡。